b"\n_START_ARTICLE_\nDemokraattinen is\xc3\xa4nmaan yhdist\xc3\xa4misen rintama\n_START_PARAGRAPH_\nDemokraattinen is\xc3\xa4nmaan yhdist\xc3\xa4misen rintama (koreaksi \xec\xa1\xb0\xea\xb5\xad\xed\x86\xb5\xec\x9d\xbc\xeb\xaf\xbc\xec\xa3\xbc\xec\xa3\xbc\xec\x9d\x98\xec\xa0\x84\xec\x84\xa0) on Korean demokraattisessa kansantasavallassa toimiva poliittinen yhteisty\xc3\xb6elin. Se on muodostettu 22. hein\xc3\xa4kuuta 1946 Neuvostoliiton miehitysvy\xc3\xb6hykkeell\xc3\xa4 pohjoisessa Koreassa. J\xc3\xa4rjest\xc3\xb6n alkuper\xc3\xa4inen nimi oli Pohjois-Korean is\xc3\xa4nmaan yhdist\xc3\xa4misen demokraattinen rintama. Usein sit\xc3\xa4 kutsutaan my\xc3\xb6s lyhyemm\xc3\xa4ll\xc3\xa4 nimell\xc3\xa4 Is\xc3\xa4nmaan rintama._NEWLINE_Demokraattinen is\xc3\xa4nmaan yhdist\xc3\xa4misen rintama muistuttaa toisen maailmansodan j\xc3\xa4lkeen it\xc3\xa4isen Keski-Euroopan kansantasavalloissa muodostettuja poliittisia yhteisty\xc3\xb6j\xc3\xa4rjest\xc3\xb6j\xc3\xa4, esimerkiksi Saksan demokraattisen tasavallan Kansallista rintamaa. Se on siis kattoj\xc3\xa4rjest\xc3\xb6, joka kokoaa yhteen kaikki Pohjois-Koreassa toimivat poliittiset ja yhteiskunnalliset j\xc3\xa4rjest\xc3\xb6t. Rintamaa hallitsee Pohjois-Koreaa hallitseva Korean ty\xc3\xb6v\xc3\xa4enpuolue, mink\xc3\xa4 lis\xc3\xa4ksi siihen kuuluu kaksi muuta maassa sallittua poliittista puoluetta, Korean sosiaalidemokraattinen puolue ja Cheondogyolainen Ch'\xc3\xb4ngu -puolue. Lis\xc3\xa4ksi j\xc3\xa4rjest\xc3\xb6\xc3\xb6n kuuluu esimerkiksi Korean pioneerij\xc3\xa4rjest\xc3\xb6, Korean ty\xc3\xb6v\xc3\xa4enpuolueen nuorisoj\xc3\xa4rjest\xc3\xb6 Kim Il-Sungin sosialistinen nuorisoliitto, Korean demokraattinen naisj\xc3\xa4rjest\xc3\xb6 ja Korean Punainen Risti._NEWLINE_Pohjois-Korean parlamentin, korkeimman kansanneuvoston, samoin kuin muiden kansanedustuslaitosten kokoonpano m\xc3\xa4\xc3\xa4r\xc3\xa4ytyy k\xc3\xa4yt\xc3\xa4nn\xc3\xb6ss\xc3\xa4 Demokraattisen is\xc3\xa4nmaan rintaman j\xc3\xa4rjest\xc3\xa4miss\xc3\xa4 vaalikokouksissa, joissa p\xc3\xa4\xc3\xa4tet\xc3\xa4\xc3\xa4n, ketk\xc3\xa4 asetetaan ehdolle vaalien yhten\xc3\xa4islistoilla. Vaaleissa \xc3\xa4\xc3\xa4nioikeutetuilla on mahdollisuus \xc3\xa4\xc3\xa4nest\xc3\xa4\xc3\xa4 ainoastaan yhten\xc3\xa4islistaa vastaan tai sen puolesta, yksitt\xc3\xa4isi\xc3\xa4 ehdokkaita ei voi \xc3\xa4\xc3\xa4nest\xc3\xa4\xc3\xa4."